## Les empreses aeronàutiques amb base en l’aeroport de Castelló intensifiquen la seua activitat durant la temporada d’hivern

*** La infraestructura acull una trentena d’avions per a la realització de tasques de manteniment, preservació o desmantellament
* El director general d’Aerocas, Justo Vellón, destaca que l’increment de l’activitat industrial compensa la reducció del trànsit comercial**

Les companyies aeronàutiques amb base en l’aeroport de Castelló intensifiquen durant la temporada d’hivern les activitats de manteniment, reparació i revisió d’aeronaus (MRO), així com les d’estacionament i desmantellament d’avions. La infraestructura acull una trentena d’avions per a la seua gestió per part de les empreses de l’aeroport.

El director general d’Aerocas, Justo Vellón, ha destacat la labor que exercixen en l’aeroport de Castelló les empreses Brok-air i eCube, “dos companyies referents en els seus respectius sectors i la presència de les quals permet a l’aeroport mantindre un equilibri al llarg de tot l’any, ja que quan es reduïx el trànsit comercial durant la temporada d’hivern s’incrementa l’activitat industrial”.

Brok-air presta servicis MRO i la seua càrrega de treball es veu accentuada en estos mesos, quan les aerolínies posen a punt les seues flotes.

La companyia té en l’aeroport de Castelló una de les seues principals bases de manteniment i disposa d’un hangar de 2.500 metres quadrats, a on presta una variada cartera de servicis de manteniment, reparació, preservació i inspecció, entre altres.

Per la seua part, eCube es dedica a les tasques de desmantellament, estacionament de llarga duració i reactivació d’aeronaus. Durant la temporada d’hivern també ha vist accentuada la seua activitat, la qual cosa l’ha portat a reforçar en un 60 % la seua plantilla a Castelló respecte a l’estiu.

La companyia va inaugurar a la fi d’octubre el seu nou centre de processament i emmagatzematge de peces d’avions, amb una superfície de 2.400 quadrats, que li ha permés duplicar la seua capacitat de producció.

**Connexió amb la Formació Professional**

El director general d’Aerocas, Justo Vellón, ha subratllat la connexió d’estes empreses amb els cicles de Formació Professional de la branca aeronàutica que s’impartixen en l’aeroport de Castelló, que compta amb prop de 200 alumnes.

Segons ha assenyalat, diversos estudiants duen a terme pràctiques en estes companyies, que també disposen treballadors formats en l’aeroport.

Justo Vellón ha ressaltat que l’FP aeronàutica constituïx un factor de competitivitat per a l’aeroport i les seues empreses, perquè propicia mà d’obra qualificada per a un sector amb una alta demanda laboral.

Fecha: 28/12/2024